Document ID: 32014R1322

KOMISJONI DELEGEERITUD MÄÄRUS (EL) nr 1322/2014,
19. september 2014,
millega täiendatakse ja muudetakse Euroopa Parlamendi ja nõukogu määrust (EL) nr 167/2013 põllu- ja metsamajanduslike sõidukite konstruktsiooni ja üldise tüübikinnituse nõuete osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 5. veebruari 2013. aasta määrust (EL) nr 167/2013 põllu- ja metsamajanduslike sõidukite kinnituse ja turujärelevalve kohta, (1) eriti selle artikli 18 lõiget 4, artikli 20 lõiget 8, artikli 27 lõiget 6, artikli 28 lõiget 6, artikli 49 lõiget 3, artikli 53 lõiget 12, artikli 60 lõiget 1 ning artikleid 61 ja 70,
ning arvestades järgmist:
(1)
Käesoleva määruse eesmärk on kehtestada põllu- ja metsamajanduslike sõidukite koostamise tehnilised nõuded ja katsemeetodid, et minimeerida sõidukil või sõidukiga töötavate inimeste vigastuste ohtu.
(2)
Nõukogu otsusega 97/836/EÜ (2) ühines liit ÜRO Euroopa Majanduskomisjoni kokkuleppega, milles käsitletakse ratassõidukitele ning neile paigaldatavatele ja/või nendel kasutatavatele seadmetele ja osadele ühtsete tehniliste nõuete kehtestamist ning nende nõuete alusel antud tüübikinnituste vastastikuse tunnustamise tingimusi (edaspidi: „1958. aasta muudetud kokkulepe”). Oma teatises „CARS 2020: Euroopa konkurentsivõimelise ja jätkusuutliku autotööstuse tegevuskava” rõhutas komisjon, et 1958. aasta ÜRO Euroopa Majanduskomisjoni kokkuleppes kehtestatud rahvusvaheliste eeskirjade heakskiitmine on parim viis mittetariifsete kaubandustõkete kõrvaldamiseks.
(3)
Võimalus kohaldada ELi sõidukite tüübikinnituseks ÜRO Euroopa Majanduskomisjoni eeskirju on ette nähtud määrusega (EL) nr 167/2013. Kui ÜRO Euroopa Majanduskomisjoni eeskirjad moodustavad ELi sõidukite tüübikinnituse nõuete osa, siis aitab see vältida mitte ainult tehniliste nõuete, vaid ka sertifitseerimis- ja haldusmenetluste dubleerimist. Lisaks peaks otse rahvusvaheliselt kokkulepitud standarditel põhinev tüübikinnitus parandama turulepääsu kolmandates riikides, eelkõige 1958. aasta muudetud kokkuleppe osalisriikides, edendades nii liidu tootmisharu konkurentsivõimet.
(4)
Selguse, prognoositavuse, otstarbekuse ja lihtsustamise huvides ning selleks, et vähendada tootjate, tüübikinnitusasutuste ja tehniliste teenistuste koormust, sätestatakse määruses (EL) nr 167/2013 Majanduskoostöö ja Arengu Organisatsiooni (OECD) katsestandardite alusel koostatud katsearuannete tunnustamine ELi tüübikinnituse saamiseks alternatiivina selle määruse või määruse alusel vastuvõetud delegeeritud õigusaktide alusel koostatud katsearuannetele. Seega on kohane koostada nimekiri OECD katsestandarditest, mille reguleerimisese jääb käesoleva määruse kohaldamisalasse ja mis võivad olla ELi tüübikinnituse osas tunnustatud katsearuannete aluseks.
(5)
Teatud nõuete osas tuleks kohaldada üldsusele kättesaadavate CEN/Ceneleci või ISO standardite viimaseid versioone, eesmärgiga kohandada põllu- ja metsamajanduslike sõidukite ehitamisega seotud eeskirju tehniliste edusammudega.
(6)
Eesmärgiga vähendada tootjate kulusid, kaotades tüübikinnituse jaoks prototüüpide ehitamise kohustuse, sätestatakse käesolevas määruses virtuaalsete katsemeetodite ja tootjapoolsete katsete üksikasjalikud tingimused. Tootjatel, kes ei soovi virtuaalseid katsemeetodeid kasutada, peab olema võimalik jätkata olemasolevate füüsiliste katsemeetodite kasutamist.
(7)
Virtuaalse katsemeetodi tulemused peaksid olema sama usaldusväärsed kui füüsilise katse tulemused. Seega tuleb sätestada asjaomased tingimused tagamaks, et tootja või tehniline teenistus saaks kasutatud matemaatilisi mudeleid nõuetekohaselt valideerida.
(8)
Sõidukite, osiste ja eraldi seadmestike vastavuse kontrollimine kogu tootmisprotsessi kestel on ELi tüübikinnitusprotsessi oluline osa. Põllu- ja metsamajanduslike sõidukite tootmismenetluste vastavust tuleks parandada ja ühtlustada sõiduautode suhtes kohaldatavate sarnaste menetlustega.
(9)
Virtuaalseid meetodeid ei tohi kasutada toodangu vastavuse kontrollimiseks, isegi kui neid on kasutatud tüübikinnituse saamise eesmärgil, kuna selles etapis ei too olemasoleva auto füüsiline katse tootja jaoks kaasa tarbetut koormust.
(10)
Määruse (EL) nr 167/2013 remondi- ja hooldusteabe kättesaadavust käsitlevad sätted põhinevad suures osas Euroopa Parlamendi ja nõukogu määrusel (EÜ) nr 595/2009 (3). Selleks et võtta vastu selles määruses sätestatud remondi- ja hooldusteabe kättesaadavuse osas ühtne lähenemisviis, tuleks komisjoni määruses (EÜ) nr 582/2011 (4) sätestatud remondi- ja hooldusteabe kättesaadavust käsitlevad sätted üle kanda käesolevasse määrusesse ning kohandada neid põllu- ja metsamajanduslike sõidukite valdkonna eripäradega.
(11)
Eelkõige on asjakohane kehtestada sõidukite remondi- ja hooldusteabe kättesaadavuse suhtes erinõuded ja -menetlused seoses väikesemahulise tootmisega, et vältida ebaproportsionaalset koormust. Samuti on asjakohane kehtestada sõidukite remondi- ja hooldusteabe kättesaadavuse suhtes erimenetlus seoses mitmeetapilise tüübikinnitusega, võtmaks arvesse asjaolu, et see puudutab rohkem kui ühte tootjat.
(12)
Seoses R- ja S-kategooria sõidukitüüpidega tuleks väikesemahuliste tootjate kategoriseerimiseks esitatud arvnäitajate puhul arvesse võtta asjaolu, et määruses (EL) nr 167/2013 ei nähta selliste sõidukitüüpide väikeseeriate jaoks ette riiklikke tüübikinnitusi ning selliseid sõidukikategooriaid ei saa täielikult välja jätta käesolevas määruses sätestatud kohustusest anda teavet sõidukite remontimise ja hooldamise kohta. Kui käesoleva määruse II lisa muudetakse selliselt, et riikliku tüübikinnituse andmine laieneb ka R- ja S-kategooria väikeseeriatele, siis kaalub komisjon nende arvnäitajate vähendamist.
(13)
Sõiduki pardadiagnostika ning remondi- ja hooldusteabe kättesaadavuse ühtlustatud eeskirjad on vajalikud selleks, et parandada konkurentsivõimet siseturul ja siseturu toimimist, eelkõige seoses kaupade vaba liikumise ja asutamisvabadusega ning sõltumatute sõiduki remondi- ja hooldusteenuse pakkujate teenuste osutamise vabadusega. Suur osa sellest teabest käsitleb pardadiagnostika (OBD) seadet ja selle koostoimet sõiduki muude süsteemidega. Tootjate veebisaitide suhtes tuleks kehtestada tehnilised tingimused koos sihtmeetmetega mõistliku juurdepääsu tagamiseks väikestele ja keskmise suurusega ettevõtjatele.
(14)
Elektrooniliste juhtseadmete ümberprogrammeerimise ühtsed standardid, mis on kokku lepitud asjaomaste sidusrühmadega, võivad lihtsustada tootjate ja teenuseosutajate teabevahetust. Seega peaksid tootjad kasutama neid ühtseid standardeid. Siiski sätestatakse käesolevas määruses kohane üleminekuaeg nende eeskirjade rakendamiseks, et vähendada sõidukitootjate halduskoormust.
(15)
Et tagada käesolevasse komisjoni rakendusmäärusesse üle toodud tehniliste nõuete ühtsus määrusega (EL) nr 167/2013 kehtetuks tunnistatud eraldi direktiivide nõuetega ning OECD katsestandardite nõuetega, tuleks jätta istme võrdluspunkt (S) ja istme indekspunkt (SIP) muutmata.
(16)
Selleks et ELi tüübikinnituse saaks anda sama liiki traktoritele nii vastavalt igale II lisas toodud lisale kui ka OECD katsestandarditele ning suuta tõhusalt tunnustada ELi tüübikinnituse puhul OECD katsearuandeid, tuleks ELi nõuete kohaldamise tehnilist valdkonda ühtlustada OECD katsestandardite kohaldamise valdkonnaga.
(17)
Selle tagamiseks, et ELi õigusaktide teatud sätted oleksid täielikult OECD katsestandardite sätetega ühtlustatud, peaksid teatud lisades sätestatud nõuded ja numeratsioon olema identsed vastavate OECD katsestandardite nõuete ja numeratsiooniga.
(18)
Selleks et vähendada vigastuste ja surmaga lõppevate õnnetuste arvu, mis tulenevad sellest, et potentsiaalselt ohtlikes olukordades ei saa kitsarööpmelistel traktoritel üles tõsta esiossa paigaldatavat kokkukäivat ümbermineku kaitsekonstruktsiooni, tuleks IX lisasse lisada ergonoomilisel lähenemisviisil põhinevad uued nõuded, et lihtsustada ja ergutada ümbermineku kaitsekonstruktsiooni vajaduse korral üles tõstmist.
(19)
Kuna metsamajanduslikud traktorid puutuvad seoses kukkuvate ja läbistavate esemetega kokku suuremate energiatasemetega kui põllumajanduslikud traktorid, siis tuleks metsamajanduslike traktorite jaoks kehtestada nende esemete vastu kaitsvate struktuuride suhtes rangemad nõuded.
(20)
Kuna suur osa käesolevas määruses sätestatud nõuetest on üle võetud kehtetuks tunnistatud direktiividest, siis tuleks vajaduse korral teha muudatusi eesmärgiga võtta arvesse tehnika arengut, laiendada reguleerimisala teistele sõidukite kategooriatele või suurendada ohutuse taset seoses näiteks järgmisega: juurdepääs juhtimiskohale, avariiväljapääsud, kontrolliseadmed ja nende positsioon, kasutusjuhend, hoiatused, sümbolid ja piktogrammid, kaitse kuumade pindade eest, õlituskohad, tungraua toetuspunktid ja mootorikapott, kabiini materjalide põlemiskiirus, akude isolaatorid jne.
(21)
Kuna direktiivi 80/720EMÜ (5) reguleerimisala ei hõlma T2 kategooria traktoreid ja T.4.3 kategooria traktoreid, mille kabiini nihe on rohkem kui 100 mm, siis tuleks juhtimisruumi ja avariiväljapääsude arvu puudutavad nõuded kohandada selliselt, et need hõlmaksid kõiki traktorite kategooriaid.
(22)
Kuna osa kehtetuks tunnistatud direktiividest üle võetud nõudeid ja katsemeetodeid kohaldatakse ainult õhkrehvidega varustatud traktorite suhtes, siis tuleks roomiktraktorite jaoks sätestada erinõuded ja katsemeetodid. See puudutab järgmist: juhi tajutava müra tase, ligipääs juhtimiskohale, kontrolliseadmed jne.
(23)
Sama kehtib ka R- ja S-kategooria sõidukite suhtes, mille puhul tuleb sätestada nõuded ja katsemeetodid kaitsepiirete ja kaitseseadiste, kasutusjuhendite, teabe, hoiatuste ja märgiste jaoks ning kaitseks muude mehaaniliste ohtude eest, näiteks kallurhaagiste puhul.
(24)
Lisaks peaksid S- ja R-kategooria sõidukid vastama vajaduse korral ka Euroopa Parlamendi ja nõukogu direktiivis 2006/42/EÜ (6) sätestatud nõuetele.
(25)
Sadula ja juhtrauaga varustatud traktorite puhul tuleks lubada alternatiivseid nõudeid ja katsemeetodeid, et võtta arvesse nende spetsiifilisi tehnilisi omadusi, tingimusel et säilitatakse sama ohutustase. See puudutab järgmisega seotud nõudeid ja katsemeetodeid: juhiiste, kontrollseadised ja ajami osiste kaitse.
(26)
Kehtetuks tunnistatud direktiivis 2003/37/EÜ (7) sätestatud viide turvavöö kinnituspunktide ja turvavööde nõuetele sõiduautosid käsitlevates õigusaktides tuleks asendada põllumajanduslike ja metsamajanduslike traktorite eripäradega kohandatud nõuetega;
(27)
Selleks et võimaldada tüübikinnitusasutustel hinnata vastavust käesolevas määruses sätestatud ohtlike ainetega seotud nõuetega, peaksid need nõuded põhinema vastava traktori liigi puhul ette nähtud kaitse tasemel, mitte selle sõiduki võimalikul kasutamisel. Iga ohtliku aine erikasutamiseks nõutud kaitse tase tuleks kindlaks määrata kooskõlas asjaomaste ELi ja/või riiklike õigusaktidega.
(28)
Tagamaks, et tehnilised teenistused töötavad kõigis liikmesriikides ühtmoodi tõhusal, tuleks käesolevas määruses sätestada standardid, millele tehnilised teenistused peavad vastama, ning selle vastavuse hindamise ja nende teenistuste akrediteerimise menetluse.
(29)
Määrusega (EL) nr 167/2013 kooskõlas antava riikliku tüübikinnituse puhul peaks liikmesriikidel olema vabadus sätestada konstruktsiooninõuded, mis erinevad käesolevas määruses sätestatud nõuetest. Samas peaks neil olema kohustus kiita heaks sõidukid, süsteemid, osised või eraldi seadmestikud, mis vastavad käesolevas määruses sätestatud nõuetele.
(30)
Määruse (EL) nr 167/2013 I lisa mitmeid kirjeid tuleks muuta nii, et need võimaldaksid kehtestada vajaduse korral nõuded täiendavate sõidukite kategooriate jaoks.
(31)
Käesolevat määrust tuleks kohaldada alates määruse (EL) nr 167/2013 kohaldamise kuupäevast,
ON VASTU VÕTNUD KÄESOLEVA MÄÄRUSE:
I PEATÜKK
REGULEERIMISESE JA MÕISTED
Artikkel 1
Reguleerimisese
Käesolevas määruses sätestatakse põllu- ja metsamajanduslike sõidukite ja nende süsteemide, osiste või eraldi seadmestike kinnituse saamiseks vajalikud sõidukite projekteerimise, ehituse ja komplekteerimise üksikasjalikud tehnilised nõuded ja katsemenetlused; tüübikinnitusmenetluste, virtuaalse katsetamise ja tootmise vastavuse üksikasjalikud nõuded ja kord, remondi- ja hooldusteabe kättesaadavuse tehnilised spetsifikatsioonid ning tulemusstandardid ja tehniliste teenuste hindamise kriteeriumid kooskõlas määrusega (EL) nr 167/2013.
Artikkel 2
Mõisted
Käesolevas määruses kasutatakse järgmisi mõisteid:
1) „istme võrdluspunkt S”- istme keskpikitasandi punkt, kus istumistasapinnal lõikuvad polsterdatud seljatoe puutetasand ja horisontaaltasand. Nimetatud horisontaaltasand omakorda lõikab istumistasapinda 150 mm istme võrdluspunktist S eespool, nagu on kindlaks määratud XIV lisa liites 8;
2) „kontrollseadis”- mis tahes seadis, mille otsene käivitamine võimaldab muuta traktori või sellega ühendatud seadmete seisundit või toimingut;
3) „kaitsekilp”- ohutusseadis, mis asub vahetult ohtliku osa ees ja mis hoiab kas üksi või koos masina muude osadega ära kokkupuutumise ohtliku osaga;
4) „piire”- ohutusseadis, mis tagab reelingu, võre või muu sarnase seadise abil vajaliku ohutu kauguse, mis hoiab ära kokkupuutumise ohtliku osaga;
5) „kate”- ohutusseadis, mis asub ohtliku osa ees ja hoiab kaetud küljel ära kokkupuutumise ohtliku osaga;
6) „tugevasti kinnitatud”- tähendab seda, et selliste seadiste eemaldamine on võimalik üksnes tööriistade abil;
7) „kuumad pinnad”- tähendab igasugust traktori metallpinda, mis tootja ettenähtud normaalse kasutuse puhul kuumeneb üle 85 °C või igasugust plastpinda, mis kuumeneb üle 100 °C.
II PEATÜKK
SÕIDUKI KONSTRUKTSIOONI JA ÜLDISE TÜÜBIKINNITUSE NÕUDED
Artikkel 3
Tootjate üldkohustused seoses sõidukite konstruktsiooniga
1. Tootja peab varustama põllu- ja metsamajanduslikud sõidukid kasutusohutust mõjutavate süsteemide, osiste ja eraldi seadmestikega, mis on projekteeritud, ehitatud ja komplekteeritud nii, et sõiduk vastaks tavapärase kasutamise ja tootja eeskirjade kohase hoolduse korral artiklites 4-32 sätestatud üksikasjalikele tehnilistele nõuetele ja katsemenetlustele.
2. Tootjad peavad füüsiliste näidiskatsetega tõestama kinnitusasutusele, et turul kättesaadavaks tehtud, registreeritud või liidus kasutusele võetud põllu- ja metsamajanduslikud sõidukid vastavad artiklites 4-32 sätestatud üksikasjalikele tehnilistele nõuetele ja katsemenetlustele.
3. Tootja peab tagama, et turul kättesaadavaks tehtud või liidus kasutusele võetud varuosad ja seadmed vastavad kõnealuses määruses sätestatud üksikasjalikele tehnilistele nõuetele ja katsemenetlustele. Sellise varuosa või seadmega varustatud põllu- ja metsamajanduslik sõiduk peab vastama originaalosaga varustatud sõidukiga võrreldes samadele katsenõuetele ja tulemuslikkuse piirväärtusele.
4. Tootjad tagavad, et toodangu vastavuse kontrollimise tüübikinnitusmenetlustes järgitakse käesolevas määruses sätestatud üksikasjalikke sõiduki konstruktsiooninõudeid.
Artikkel 4
ÜRO Euroopa Majanduskomisjoni eeskirjade kohaldamine
ÜRO Euroopa Majanduskomisjoni eeskirju ja käesoleva määruse I lisas sätestatud muudatusi kohaldatakse käesolevas määruses sätestatud tingimustega hõlmatud põllu- ja metsamajanduslike sõidukite suhtes.
Artikkel 5
OECD katsestandardite alusel esitatavate katsearuannete tunnustamine ELi tüübikinnituse andmisel
Kooskõlas määruse (EL) nr 167/2013 artikliga 50 tunnustatakse käesoleva määruse II lisas sätestatud OECD katsestandardite alusel koostatud katsearuandeid ELi tüübikinnituse kontekstis alternatiivina käesoleva määruse alusel koostatud katsearuannetele.
Artikkel 6
Tüübikinnitusmenetluste kord, sealhulgas nõuded virtuaalse katsetamise kohta
Määruse (EL) nr 167/2013 artikli 20 lõikes 8 nimetatud tüübikinnitusmenetluste kord ja selle määruse artikli 27 lõikes 6 nimetatud virtuaalse katsetamisega seotud nõuded sätestatakse käesoleva määruse III lisas.
Artikkel 7
Toodangu vastavuse tagamise kord
Määruse (EL) nr 167/2013 artikli 28 lõikes 6 nimetatud toodangu vastavuse tagamise kord sätestatakse käesoleva määruse IV lisas.
Artikkel 8
Remondi- ja hooldusteabe kättesaadavuse nõuded
Määruse (EL) nr 167/2013 artikli 53 lõikes 12 nimetatud remondi- ja hooldusteabe kättesaadavuse nõuded sätestatakse käesoleva määruse V lisas.
Artikkel 9
Ümbermineku korral kaitsvate konstruktsioonide suhtes kohaldatavad nõuded (dünaamilised katsed)
Määruse (EL) nr 167/2013 artikli 18 lõike 2 punktis a nimetatud ümbermineku korral kaitsvate konstruktsioonide suhtes seoses T1-, T4.2- ja T4.3-kategooria sõidukite dünaamiliste katsetega kohaldatavaid menetlusi ja nõudeid tuleb rakendada ja kontrollida käesoleva määruse VI lisa kohaselt.
Artikkel 10
Ümbermineku korral kaitsvate konstruktsioonide suhtes kohaldatavad nõuded (roomiktraktorid)
Määruse (EL) nr 167/2013 artikli 18 lõike 2 punktis a nimetatud roomiktraktorite C1-, C2-, C4.2- ja C4.3-kategooria sõidukite ümbermineku korral kaitsvate konstruktsioonide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse VII lisa kohaselt.
Artikkel 11
Ümbermineku korral kaitsvate struktuuride suhtes kohaldatavad nõuded (staatilised katsed)
Artiklites 9 ja 10 sätestatud nõuete alternatiivina võivad tootjad valida vastavuse käesoleva artikliga, kui sõiduki liik langeb käesoleva määruse VIII lisas sätestatud kohaldamisalasse. Määruse (EL) nr 167/2013 artikli 18 lõike 2 punktis a nimetatud T1/C1-, T4.2/C4.2- ja T4.3/C4.3-kategooria sõidukite staatiliste katsetega seoses tuleb ümbermineku korral kaitsvate konstruktsioonide suhtes kohaldatavaid katsemenetlusi ja nõudeid rakendada ja kontrollida käesoleva määruse VIII lisa kohaselt.
Artikkel 12
Ümbermineku korral kaitsvate konstruktsioonide suhtes kohaldatavad nõuded (kitsarööpmeliste traktorite esiossa paigaldatavad ümbermineku korral kaitsvad konstruktsioonid)
Määruse (EL) nr 167/2013 artikli 18 lõike 2 punktis a nimetatud kitsarööpmeliste traktorite esiossa paigaldatavate konstruktsioonidega T2-, T3- ja T4.3-kategooria sõidukite ümbermineku korral kaitsvate konstruktsioonide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse IX lisa kohaselt.
Artikkel 13
Ümbermineku korral kaitsvate konstruktsioonide suhtes kohaldatavad nõuded (kitsarööpmeliste traktorite tagaossa paigaldatavad ümbermineku korral kaitsvad konstruktsioonid)
Määruse (EL) nr 167/2013 artikli 18 lõike 2 punktis a nimetatud kitsarööpmeliste traktorite tagaossa paigaldatavate konstruktsioonidega T2/C2-, T3/C3- ja T4.3/C4.3-kategooria sõidukite ümbermineku korral kaitsvate konstruktsioonide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse X lisa kohaselt.
Artikkel 14
Langevate esemete eest kaitsvate konstruktsioonide suhtes kohaldatavad nõuded
Määruse (EL) nr 167/2013 artikli 18 lõike 2 punktis b nimetatud T- ja C-kategooria sõidukite langevate esemete eest kaitsvate konstruktsioonide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XI lisa kohaselt.
Artikkel 15
Kaassõitjaistmete suhtes kohaldatavad nõuded
Määruse (EL) nr 167/2013 artikli 18 lõike 2 punktis c nimetatud T- ja C-kategooria sõidukite kaassõitjaistmete suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XII lisa kohaselt.
Artikkel 16
Juhi tajutava mürataseme suhtes kohaldatavad nõuded
Määruse (EL) nr 167/2013 artikli 18 lõike 2 punktis d nimetatud T- ja C-kategooria sõidukite juhi tajutava mürataseme suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XIII lisa kohaselt.
Artikkel 17
Juhiistme suhtes kohaldatavad nõuded
Määruse (EL) nr 167/2013 artikli 18 lõike 2 punktis e nimetatud T- ja C-kategooria sõidukite juhiistme suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XIV lisa kohaselt.
Artikkel 18
Juhtimisruumi ja juhtimiskohale ligipääsu suhtes kohaldatavad nõuded
Määruse (EL) nr 167/2013 artikli 18 lõike 2 punktis f nimetatud T- ja C-kategooria sõidukite juhtimisruumi ja juhtimiskohale ligipääsu suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XV lisa kohaselt.
Artikkel 19
Käitusvõllide suhtes kohaldatavad nõuded
Määruse (EL) nr 167/2013 artikli 18 lõike 2 punktis g nimetatud T- ja C-kategooria sõidukite käitusvõllide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XVI lisa kohaselt.
Artikkel 20
Ajami osiste kaitse suhtes kohaldatavad nõuded
Määruse (EL) nr 167/2013 artikli 18 lõike 2 punktis h nimetatud T- ja C-kategooria sõidukite ajami osiste kaitse suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XVII lisa kohaselt.
Artikkel 21
Turvavööde kinnituspunktide suhtes kohaldatavad nõuded
Määruse (EL) nr 167/2013 artikli 18 lõike 2 punktis i nimetatud T- ja C-kategooria sõidukite turvavööde kinnituspunktide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XVIII lisa kohaselt.
Artikkel 22
Turvavööde suhtes kohaldatavad nõuded
Määruse (EL) nr 167/2013 artikli 18 lõike 2 punktis j nimetatud T- ja C-kategooria sõidukite turvavööde suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XIX lisa kohaselt.
Artikkel 23
Läbistavate esemete eest ette nähtud kaitse suhtes kohaldatavad nõuded
Määruse (EL) nr 167/2013 artikli 18 lõike 2 punktis k nimetatud T- ja C-kategooria sõidukite läbistavate esemete eest ette nähtud kaitse suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XX lisa kohaselt.
Artikkel 24
Väljalaskesüsteemide suhtes kohaldatavad nõuded
Määruse (EL) nr 167/2013 artikli 18 lõike 2 punktis l nimetatud T- ja C-kategooria sõidukite väljalaskesüsteemide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXI lisa kohaselt.
Artikkel 25
Kasutusjuhendi suhtes kohaldatavad nõuded
Määruse (EL) nr 167/2013 artikli 18 lõike 2 punktides l, n ja q nimetatud T-, C-, R ja S-kategooria sõidukite kasutusjuhendi, sealhulgas ohtlike ainete vastase kaitse ning sõiduki toimimise ja hooldamisega seotud aspektide suhtes kohaldatavaid nõudeid tuleb rakendada ja kontrollida käesoleva määruse XXII lisa kohaselt.
Artikkel 26
Kontrollseadiste, sealhulgas juhtsüsteemide, hädaseiskamisseadiste ja automaatsete seiskamisseadiste ohutuse ja töökindluse suhtes kohaldatavad nõuded
Määruse (EL) nr 167/2013 artikli 18 lõike 2 punktis o nimetatud T- ja C-kategooria sõidukite kontrollseadiste, sealhulgas juhtsüsteemide, hädaseiskamisseadiste ja automaatsete seiskamisseadiste ohutuse ja töökindluse suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXIII lisa kohaselt.
Artikkel 27
Mehhaaniliste ohtude eest ette nähtud kaitse suhtes kohaldatavad nõuded
Määruse (EL) nr 167/2013 artikli 18 lõike 2 punktis p nimetatud T-, C-, R ja S-kategooria sõidukite mehhaaniliste ohtude eest ette nähtud kaitse, sealhulgas kaitse karedate pindade, teravate servade ja nurkade ning vedelikku sisaldavate torude ja sõiduki kontrollimatu liikumise eest, mida ei ole nimetatud artiklites 9 kuni 14, 19 ja 23, suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXIV lisa kohaselt.
Artikkel 28
Kaitsepiirete ja kaitseseadiste suhtes kohaldatavad nõuded
Määruse (EL) nr 167/2013 artikli 18 lõike 2 punktis r nimetatud T-, C-, R ja S-kategooria sõidukite kaitsepiirete ja kaitseseadiste suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXV lisa kohaselt.
Artikkel 29
Teabe, hoiatuste ja märgiste suhtes kohaldatavad nõuded
Määruse (EL) nr 167/2013 artikli 18 lõike 2 punktis s nimetatud T-, C-, R ja S-kategooria sõidukite teabe, hoiatuste ja märgiste, sealhulgas seotud pidurdamisega hoiatussignaalide ning sõiduki toimimise ja hooldamisega seotud aspektide suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXVI lisa kohaselt.
Artikkel 30
Materjalide ja toodete suhtes kohaldatavad nõuded
Määruse (EL) nr 167/2013 artikli 18 lõike 2 punktis t nimetatud T- ja C-kategooria sõidukite materjalide ja toodete suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXVII lisa kohaselt.
Artikkel 31
Akude suhtes kohaldatavad nõuded
Määruse (EL) nr 167/2013 artikli 18 lõike 2 punktis u nimetatud T- ja C-kategooria sõidukite akude suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXVIII lisa kohaselt.
Artikkel 32
Ohtlike ainete eest ette nähtud kaitse suhtes kohaldatavad nõuded
Määruse (EL) nr 167/2013 artikli 18 lõike 2 punktis l nimetatud T- ja C-kategooria sõidukite ohtlike ainete eest ette nähtud kaitse suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse XXIX lisa kohaselt.
III PEATÜKK
TEHNILISTELE TEENISTUSTELE ESITATAVAD NÕUDED
Artikkel 33
Tehniliste teenistuste tulemusstandardid ja hindamine
Tehnilised teenistused peavad vastama määruse (EL) nr 167/2013 artiklis 61 nimetatud tulemusstandarditele ja nende hindamise korrale, mida kontrollitakse käesoleva määruse XXX lisa kohaselt.
Artikkel 34
Tootjapoolsete katsete lubatavus
Määruse (EL) nr 167/2013 artikli 60 lõikes 1 nimetatud ettevõttesisene tehniline teenistus võib tootjapoolseid katseid läbi viia üksnes juhul, kui see on käesoleva määruse III lisas lubatud.
IV PEATÜKK
SÕIDUKITE, SÜSTEEMIDE, OSISTE VÕI ERALDI SEADMESTIKE RIIKLIK TÜÜBIKINNITUS
Artikkel 35
Sõidukite, süsteemide, osiste või eraldi seadmestike riiklik tüübikinnitus
Riigiasutused ei tohi konstruktsiooninõuetega seotud põhjustel keelduda andmast sõidukitele, süsteemidele, osistele või eraldi seadmestikele riiklikku tüübikinnitust, kui sõiduk, süsteem, osis või eraldi seadmestik vastab käeolevas määruss sätestatud nõuetele.
V PEATÜKK
LÕPPSÄTTED
Artikkel 36
Määruse (EL) nr 167/2013 I lisa muudatused
Määruse (EL) nr 167/2013 I lisa muudetakse järgmiselt:
1)
Ca- ja Cb-kategooria sõidukeid käsitlevad kirjed real nr 39 asendatakse järgmisega: „X”;
2)
T2a- ja T2b-kategooria sõidukeid käsitlevad kirjed real nr 41 asendatakse järgmisega: „X”;
3)
Ca- ja Cb-kategooria sõidukeid käsitlevad kirjed real nr 43 asendatakse järgmisega: „X”;
4)
Ca- ja Cb-kategooria sõidukeid käsitlevad kirjed real nr 44 asendatakse järgmisega: „X”.
Artikkel 37
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Otsust kohaldatakse alates 1. jaanuarist 2016.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 19. september 2014

Labels: 7
8
9
6